અંત્રોલીમાં ગણેશજીનું પ્લાસ્ટીકની ટ્રૉલીમાં વિસર્જન કરાયું, માટી તુલસીના ક્યારામાં વપરાશે | નવગુજરાત સમય
અંત્રોલીમાં ગણેશજીનું પ્લાસ્ટીકની ટ્રૉલીમાં વિસર્જન કરાયું, માટી તુલસીના ક્યારામાં વપરાશે
પલસાણા તાલુકાનાં અંત્રોલી ગામના જૂના ફળિયાના ગણેશ ભક્તોએ પર્યાવરણ બચાવવાના ઉદ્દેશ્ય સાથે ગણેશ મુર્તિનું એક મોટી પ્લાસ્ટિકની ટ્રૉલીમાં શાસ્ત્રોક્ત મંત્રોચ્ચાર સાથે વિસર્જન કરી સમાજમાં ઉત્કૃષ્ટ ઉદાહરણ પૂરું પાડ્યું હતું.
નદીમાં ગણેશ મુર્તિનું વિસર્જન કરવા પર સુપ્રીમ કોર્ટ દ્વારા પ્રતિબંધ બાદ પણ કેટલીક જગ્યા આ નિર્ણયનો વિરોધ કરવામાં આવી રહ્યો છે. તો કેટલાક ગણેશ ભક્તો દ્વારા નદીઓને પ્રદુષિત થતી અટકાવવા માટે સુપ્રીમ કોર્ટ દ્વારા કરવામાં આવેલ આદેશનો સ્વીકાર કરી અનોખી રીતે બાપાને વિદાય આપવામાં આવી રહી છે. પલસાણા તાલુકાનાં અંત્રોલી ગામના જૂના ફળિયા ગણેશ મંડળ દ્વારા આ વખતે નદી કે અન્ય કોઈ પણ કુદરતી પાણીના સ્ત્રોતમાં વિસર્જન ન કરવાનું નક્કી કર્યું હતું. આથી ગુરુવારના રોજ વિસર્જનના દિવસે ગ્રામજનો પ્લાસ્ટિકની મોટી ટ્રૉલી લાવી તેમાં પાણી ભર્યા બાદ ફૂલની પાંખડીઓથી સજાવવામાં આવ્યું હતું. ત્યારબાદ શાસ્ત્રોક્ત વિધિ મુજબ ગણેશની મુર્તિનું આ ટ્રૉલીમાં વિસર્જન કરવામાં આવ્યું હતું. વિસર્જન બાદ મુર્તિની માટી છૂટી પડી ગયા પછી આ માટી ફળિયાના તમામ ઘરોમાં તુલસી ક્યારામાં ઉપયોગમાં લેવામાં આવશે. આમ નદી કે પાણીના અન્ય સ્ત્રોત પ્રદુષિત થતાં અટકવાની સાથે તેની માટીમાં તુલસી ઉગાડવાને કારણે પર્યાવરણની પણ જાળવણી થશે.
પલસાણામાં શાંતિપૂર્ણમાં વિસર્જન સંપન્ન
આ ઉપરાંત પલસાણા તાલુકામાં શાંતિપૂર્ણ માહોલમાં અલગ અલગ ગામોમાં તળાવોમાં શ્રીજીની મૂર્તિઓનું વિસર્જન કરવામાં આવ્યું હતું. જેમાં કડોદરા પંથકમાં અંત્રોલી ગામ ભૂરી ફળિયા, સેઢાવ, જોળવા, કારેલી, બારાસડી, તરાજ, ઇટાળવા, ભૂતપોર ગામે આવેલ તળાવમાં શ્રીજીનું વિસર્જન કરાયું હતું. જો કે ઘણી જગ્યાએ નાની મૂર્તિઓ કેનાલ ઉપરાંત મીંઢોળા નદીમાં પણ વિસર્જિત થઈ હોવાનું જાણવા મળ્યું છે. શાંતિપૂર્ણ માહોલમાં વિસર્જન પૂર્ણ થતાં વહીવટી તંત્રએ રાહત અનુભવી હતી.